Graanboere kan dalk só meer pitte in sak kry | Netwerk24
Graanboere kan dalk só meer pitte in sak kry
Deur Alet van der Walt 08 April 2021 06:17
Stephen Krüger, 'n boer van Viljoenskroon, is betrokke by 'n nuwe platform waarop graan in Suid-Afrika verhandel kan word. Foto: Verskaf
'n Nuwe rolspeler in die graanmark het Woensdag sy toetrede in Suid-Afrika gemaak toe TonnUp, 'n aanlyn verhandelingsplatform, in Viljoenskroon bekendgestel is.
Graanboere se frustrasie met die bestaande stelsel en bewerings van bedrog met silosertifikate, het onder meer bygedra tot die ontwikkeling van TonnUp.
Stephen Krüger, 'n Vrystaatse mielieboer, is die direkteur van die onderneming, en sê dit is tyd dat boere binne 'n deursigtige omgewing hul graan bemark en kry wat hulle toekom.
Hy sê die platform sal boere toelaat om beter beheer uit te oefen oor die prysstrategie, bemarking en verspreiding van hul produkte, teen 'n fraksie van die koste wat boere tans vir bemarking en verspreiding betaal.
"TonnUp is gebore uit die behoefte om 'n billike prys vir boere se insette en risiko's te verseker. Ons boere is die beginpunt van die voedselwaardeketting, maar het die minste vermoë om met pryse te beding."
Krüger sê boere dra alleen al die risiko's en skep die waarde maar kry nie die pryse wat hulle toekom nie.
Die TonnUp-platform sal boere nader aan makelaars, silo-eienaars en meulenaars bring.
Kopers van graanprodukte sal ook kan bie om die produk wat hulle aankoop te ontvang, op die plek waar hulle verkies.
Ons waardevoorstel is om kopers en verkopers bymekaar te bring en 'n mark te skep waar almal 'n billike ooreenkoms kry,' sê Krüger.
Een van die grootste haakplekke in huidige kontantmarkte is die vertraging van betalings. TonnUp beoog om dit te verwyder deur binne twee dae ná verhandeling boere te betaal.
Terwyl silo-eienaars steeds die gehalte en hoeveelheid van die fisieke voorraad op die opbergingsertifikate sal waarborg, vergemaklik TonnUp die kontantvloeiproses sodat verkopers hul betalings, en kopers hul voorraad, vinnig en doeltreffend ontvang.
TonnUp sal aanvanklik fokus op graan maar beplan om vinnig uit te brei na ander kommoditeite, waaronder soja, sorghum, oliekoek en selfs kunsmis.
Soortgelyke platforms oorsee vaar volgens Krüger goed, maar TonnUp is 'n eerste vir die Suid-Afrikaanse landboubedryf.
"Uiteindelik gebruik ons landbou-tegnologie om boere in staat te stel om hul eie produkte teen 'n fraksie van die huidige koste te bestuur, en van enige plek af op enige tydstip," sê Krüger.